b'\n_START_ARTICLE_\nSlavko Barbari\xc4\x87 (sve\xc4\x87enik)\n_START_PARAGRAPH_\nFra Slavko Barbari\xc4\x87 (Dragi\xc4\x87ina, 11. o\xc5\xbeujka 1946. - Me\xc4\x91ugorje, 24. studenoga 2000.), hrvatski katoli\xc4\x8dki sve\xc4\x87enik iz reda franjevaca, crkveni pisac i duhovni pjesnik.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Dragi\xc4\x87ini, \xc5\xbeupi \xc4\x8cerinu, u obitelji Marka i Luce r. Stoji\xc4\x87. Pu\xc4\x8dku je osmogodi\xc5\xa1nju \xc5\xa1kolu poha\xc4\x91ao je u \xc4\x8cerinu. U Dubrovniku je zavr\xc5\xa1io klasi\xc4\x8dnu gimnaziju 1965. godine. Na Humcu je zavr\xc5\xa1io godinu novicijata i na Humcu je stupio u franjeva\xc4\x8dki red 14. srpnja 1965. godine. Sve\xc4\x8dane zavjete polo\xc5\xbeio je 17. rujna 1971. godine. 19. prosinca 1971. zaredio se za sve\xc4\x87enika. Studirao je filozofiju i teologiju u Visokom, Sarajevu, Schwazu, Grazu i Freiburgu. U Grazu je 1973. magistrirao pastoralnu teologiju. Pet je godina pastoralno djelovao u Hercegova\xc4\x8dkoj provinciji, u \xc5\xbeupi \xc4\x8capljina, od 1973. do 1978. kao duhovni pomo\xc4\x87nik. Oti\xc5\xa1ao je na daljnje studije u Freiburg gdje je 1982. godine doktorirao religioznu pedagogiju i stekao izobrazbu psihoterapeuta._NEWLINE_Od sije\xc4\x8dnja 1982. djeluje u Me\xc4\x91ugorju gdje je radio s hodo\xc4\x8dasnicima. U istom razdoblju pisao je oglede i knjige duhovnoga sadr\xc5\xbeaja. Sura\xc4\x91ivao je s brojnim tuzemnim i inozemnim publikacijama. Ure\xc4\x91ivao je u \xc4\x8capljini Bilten sv. Franje u \xc4\x8capljini, sura\xc4\x91ivao u Kr\xc5\xa1nom zavi\xc4\x8daju, Glasu mira i na radijskoj postaji \xe2\x80\x9cMir\xe2\x80\x9d Me\xc4\x91ugorje. Barbari\xc4\x87eve knjige prevedene su na dvadeset jezika i tiskane u vi\xc5\xa1e milijuna primjeraka, \xc4\x8dime je jedan od naj\xc4\x8ditanijih pisaca na\xc5\xa1ega vremena. _NEWLINE_U Mostru je bio vjerou\xc4\x8ditelj za studente od prolje\xc4\x87a 1982. do rujna 1984. godine. U Bijelom Polju kod Mostara vodio je molitvene seminare kod \xc4\x8dasnih sestara. Budu\xc4\x87i da je mlade\xc5\xbe izvanredno prihvatila Barbari\xc4\x87eve molitvene te\xc4\x8daje i op\xc4\x87enito plodonosna rada s mladima, jugoslavenska komunisti\xc4\x8dka vlast po\xc4\x8dela je progoniti fra Slavka. To su bila vrlo te\xc5\xa1ka vremena, a u za\xc5\xa1titu ga je uzeo uzoriti kardinal Franjo Kuhari\xc4\x87 da bi fra Slavko mogao djelovati._NEWLINE_Zbog poznavanja glavnih europskih jezika, i pored obveza u \xc5\xbeupama u kojima je djelovao, fra Slavko je s hodo\xc4\x8dasnicima u Me\xc4\x91ugorju radio neumorno zapravo ve\xc4\x87 od svoga povratka sa studija 1982. godine. U Me\xc4\x91ugorje je slu\xc5\xbebeno premje\xc5\xa1ten 1983. Na zahtjev biskupa \xc5\xbdani\xc4\x87a 1985. premje\xc5\xa1ten je u \xc5\xbeupu Blagaj, a 1988. na Humac gdje je obna\xc5\xa1ao mjesto kapelana i pomo\xc4\x87nog u\xc4\x8ditelja novaka._NEWLINE_Vodio je posebne godi\xc5\xa1nje susrete za sve\xc4\x87enike i mlade. Seminare posta i molitve vodio je u provincijskoj ku\xc4\x87i \xe2\x80\x9cDomus pacis\xe2\x80\x9d. Osnovao je i vodio ustanovu za odgoj i skrb \xe2\x80\x9cMaj\xc4\x8dino selo\xe2\x80\x9d koju je osnovao zbog velikih stradanja u ratu. Kad je po\xc4\x8dela velikosrpska agresija na Bosnu i Hercegovinu, svi su stariji fratri oti\xc5\xa1li u Tu\xc4\x8depe kao prognanici, ali fra Slavko je ostao u Me\xc4\x91ugorju, na usmeno odobrenje onda\xc5\xa1njege provincijala + fra Drage Tolja._NEWLINE_Kao \xc5\xa1kolovani psihoterapeut mogao je raditi s ovisnicima o drogama u zajednici \xe2\x80\x9cCenacolo\xe2\x80\x9d u njihovoj ku\xc4\x87i u Me\xc4\x91ugorju \xe2\x80\x9cCampo della Vita\xe2\x80\x9d. _NEWLINE_Sredstva koja su dobro\xc4\x8dinitelji diljem svijeta poslali, usmjerio je u dva fonda: \xe2\x80\x9cFond djeci poginulih branitelja u Domovinskom ratu\xe2\x80\x9d i \xe2\x80\x9cFond prijatelji talenata\xe2\x80\x9d - za pomo\xc4\x87 mladim studentima._NEWLINE_Neumorno je govorio hodo\xc4\x8dasnicima. Vodio je molitve pred kri\xc5\xbeem, euharistijska klanjanja, molitvu krunice na Podbrdu i pobo\xc5\xbenost Kri\xc5\xbenog puta na Kri\xc5\xbeevcu gdje je i zavr\xc5\xa1io svoj ovozemaljski \xc5\xbeivot.'